
ЗА РЕДА И УСЛОВИЯТА ЗА ПОЛЗВАНЕ НА СПОРТНИ ОБЕКТИ  И СЪОРЪЖЕНИЯ, СОБСТВЕНОСТ НА ОБЩИНА БУРГАС, ПРЕДОСТАВЕНИ ЗА УПРАВЛЕНИЕ НА ОП „ОБЩИНСКИ ИМОТИ“ 
(изм. Протокол №18/21.12.2020 г.)

Приета с решение на Общински съвет - Бургас, по т.3,  Протокол № 8/ 23.02.2016 г.; изменена и допълнена с решение на ОС-Бургас, по т.6, Протокол №8/31.03.2020 г.; по т.8, Протокол №13/29.09.2020 г.; по т.5, Протокол №18/21.12.2020 г.

ГЛАВА ПЪРВА
ОБЩИ ПОЛОЖЕНИЯ

Чл. 1. (1) (изм. Протокол №18/21.12.2020 г.) Настоящата наредба определя начина, по който спортни обекти и съоръжения, предоставени за управление и стопанисване от ОП „Общински имоти”  се използват за нуждите на физическото възпитание и спорта.
(2) С тази наредба се определят реда, условията и критериите за законосъобразното и целесъобразно ползване на общински спортни обекти на територията на Община Бургас.
	Чл. 2. (1)  Спортни обекти и съоръжения са: спортна инфраструктура – движими вещи и/или недвижими имоти и прилежащите към тях терени, общежития за спортисти, административни и складови постройки, обслужващи съответната спортна инфраструктура, предназначени за подготовка на състезатели и за трайно задоволяване на обществените потребности в областта на физическото възпитание, спорта и социалния туризъм, за провеждане на спортни, културни и други мероприятия. 
(2) (изм. Протокол №18/21.12.2020 г.) Спортните обекти и съоръжения, стопанисвани от ОП „Общински имоти”, се ползват за нуждите на физическото възпитание и спорта, и свързаните с тях обслужващи и спомагателни дейности, съгласно Закона за физическото възпитание и спорта (ЗФВС) и Правилника за прилагане на Закона за физическото възпитание и спорта (ППЗФВС). 
(3) (изм. Протокол №18/21.12.2020 г.) Управлението и разпореждането със спортните обекти и съоръжения, стопанисвани от ОП „Общински имоти” се извършва съобразно разпоредбите на ЗФВС, ППЗФВС, Закона за общинската собственост (ЗОС), Наредба за реда за придобиване, управление и разпореждане с общински имоти и вещи на Общински съвет – Бургас (НРПУРОИВ), Стратегия за управление на общинската собственост, Стратегия за развитието на спорта в Община Бургас и тази Наредба, и в интерес на жителите на Общината.
Чл. 3. (изм. Протокол №18/21.12.2020 г.) (1) Спортните обекти и съоръжения, стопанисвани от ОП „Общински имоти”, се използват за тренировъчна и състезателна дейност на спортните организации и спортните клубове, спортните училища, за извънучилищен и студентски спорт, за спорт във въоръжените сили и в Министерството на вътрешните работи, за спорт за всички и за спорт на хора с увреждания.
(2) Община  Бургас предоставя безвъзмездно изцяло или частично за определено време ползването на спортни обекти и съоръжения на детски градини, общообразователни спортни, средни, специални, професионални и висши училища и на извънучилищните звена за реализиране на задължителните учебни програми и на извънкласните, извънучилищните, факултативните и свободните занятия с физическо възпитание, спорт и туризъм и за тренировъчна и състезателна дейност на учениците и студентите при условия и по ред, определени от директора на ОП „Общински имоти”.
(3) По изключение общинските спортни обекти и съоръжения, стопанисвани от ОП „Общински имоти”,  могат да се ползват за културни и други нужди и прояви с обществен характер, ако с това не се нарушава общата спортна дейност и няма да се нанесат вреди на спортните обекти и съоръжения.
(4) (нова, Протокол №13/29.09.2020 г.) Във връзка с чл.61, ал.1 на ЗФВС, Община Бургас предоставя безвъзмездно за определено време ползването на спортни обекти и съоръжения на ведомствени клубове към МВР и МО за реализиране на задължителните им програми, при условия и по ред, определени от директора на ОП „Общински имоти”, след предоставен списък от съответния ръководител.
Чл. 4. (1) (изм. Протокол №18/21.12.2020 г.) ОП „Общински имоти”, води публичен регистър на спортните обекти и съоръжения и тяхната категория, предоставени му за управление.
(2) За всеки обект и съоръжение в публичния регистър се вписват следните данни:
1. наименование на обекта и функционално предназначение;
2. местонахождение;
3. акт за общинска собственост (АОС) – номер и дата на издаване;
4. подробно описание на имота, съгласно данните в АОС;
5. вид и предназначение на имота, върху който е изграден обектът;
6. вид на застрояването и конструкция на сградите;
7. застроена и разгъната застроена площ на сградите;
8. предоставени права върху обекта;
9. информация относно сигурността на спортния обект в съответствие с изискванията на Наредбата за сигурността на спортните обекти и мерките срещу насилието и лошото поведение на зрители преди, по време и след провеждане на спортни прояви, организирани на стадиони и в спортни зали, приета с ПМС № 173 от 31.08.2000 г.;
10. специфична информация относно техническата инфраструктура, състоянието и оборудването на спортния обект: електроснабдяване, водоснабдяване, канализация, отопление, климатизация, телефонизация, охранителни системи, интернет, достъп до и в обекта, спортно оборудване и други.
           Чл. 5. (1) (изм. Протокол №18/21.12.2020 г.) Спортните обекти, предоставени за управление на ОП „Общински имоти” се използват срещу заплащане на такси, определени в Наредбата за определянето и администрирането на местните такси и цени на услуги на територията на Община Бургас.
(2) Спортни организации, регистрирани като юридически лица с нестопанска цел за осъществяване на общественополезна дейност, които осигуряват целогодишно, според спецификата на вида спорт, безплатни занимания с двигателна активност и спорт на деца и ученици (начално обучение) и лица в неравностойно положение се ползват от право на отстъпка в размер на 50% в цената за ползване на спортните обекти по чл.2 от тази наредба.
(3) (изм. Протокол №18/21.12.2020 г.)  Броят на групите за начално обучение и размерът на числеността им се определят с правилници, изготвени и утвърдени от ОП „Общински имоти”.  
(4) Обектите по чл.2 от тази наредба могат да бъдат предоставяни за ползване с отстъпката по ал.2 от този член за не повече от 70% от работното им време. 
(5) Спортните организации, които се ползват от отстъпката по ал.2 могат да ползват спортните обекти и съоръжения и извън определеното в ал. 4 време, като заплащат такси за ползване съгласно Наредба за определянето и администрирането на местните такси и цени на услуги на територията на Община Бургас. 





ГЛАВА ВТОРА
УСЛОВИЯ ЗА КАНДИДАТСТВАНЕ ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ

Чл. 6. Спортните организации на територията на Община Бургас имат право да кандидатстват за ползване изцяло или частично за спортни обекти и съоръжения, общинска собственост, предназначени за съответния вид спорт. 
	Чл. 7. (1) Спортните организации на територията на Община  Бургас имат право да кандидатстват за ползване по чл.5, ал.2 от тази наредба само за един спортен обект по съответния вид спорт с изключение на спортните клубове по модерен петобой.
          (2) Спортните организации имат право да кандидатстват за ползване по чл.5 от тази наредба и за друг спортен обект, при условие, че в графика на  същия има свободни часове.
	(3) Право да се ползват от отстъпката по чл.5 имат спортните организации без собствена спортна база.
Чл. 8. (1) Право да кандидатстват за спортни обекти и съоръжения имат спортните организации, които отговарят на следните условия:
1. да са вписани като юридически лица с нестопанска цел в централния регистър на Министерство на Правосъдието като юридически лица с нестопанска цел за осъществяване на общественополезна дейност;
2. да са вписани като юридически лица с нестопанска цел в Националния регистър на спортните организации воден на ММС, минимум една година от годината предхождаща тази на кандидатстване.
3. да водят активен тренировъчен процес и участват в състезания, включени от съответната спортна федерация в държавния и международен спортен календар;
4. да нямат просрочени финансови задължения към община Бургас;
5.	да водят отчетност според изискванията на Закона за счетоводството и Националните счетоводни стандарти;
6. да са изпълнили задълженията си към Община Бургас по предходно финансово подпомагане и /или по договори за ползване на спортна база.
7. да имат седалище и да развиват спортната си дейност на територията на община Бургас;
8. състезателите на спортния клуб, с изключение на националните състезатели по съответния спорт във възрастова група мъже/жени, да водят тренировъчен и учебен процес на територията на Община Бургас:
9. да организират/водят начално обучение съгласно чл. 5, ал. 2 от настоящата Наредба (само спортни клубове, които осигуряват целогодишно, според спецификата на вида спорт, безплатни занимания с двигателна активност и спорт на деца и ученици (начално обучение) и лица в неравностойно положение и които желаят да се ползват от отстъпката).
Чл. 9. Отстъпката в цената по чл.5, ал.2 за ползване на общинска спортна база, като начин на подпомагане на спортни организации, не се допуска за: 
1. Юридически лица с нестопанска цел, осъществяващи дейност в частна полза или осъществяващи стопанска дейност извън допустимата по ЗЮЛНЦ
2.Търговци и търговски дружества;
3.Бургаски спортни клубове, осигурили си дългосрочна издръжка от спонсори срещу получени активи, собственост на Община Бургас, или на които Община Бургас е отдала за ползване търговски обекти, приходите от които остават за клуба;
4.Бургаски спортни клубове, на които Община Бургас е предоставила ползване на спортни обекти и съоръжения и предсрочно е прекратила договора им по тяхна вина и/или не са изпълнили задълженията си по „Наредба за финансово подпомагане на спортните клубове в Община Бургас;
5.Бургаски спортни клубове, за които са налице обстоятелства по чл. 73, ал.4 и ал.5 от Правилника за прилагане на Закона за физическото възпитание и спорта (ППЗФВС).

ГЛАВА ТРЕТА
РЕД ЗА КАНДИДАТСТВАНЕ ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ

Чл. 10. (1) (изм. Протокол №18/21.12.2020 г.) Ежегодно, в срок  до 31 януари  заинтересованите бургаски спортни клубове и организации следва да подадат до Директора на ОП „Общински имоти”, заявление за ползване по реда на чл.5, ал.2 на спортни обекти и съоръжения по приложения към  настоящата Наредба образец.
(2) В заявлението по предходната алинея спортните клубове следва да заявят желанието си да  организират/водят начално обучение и да се ползват от отстъпката съгласно чл. 5, ал. 2 от настоящата Наредба.
 (3) Към заявленията по ал. 1 кандидатите прилагат следните документи: 
1. Удостоверение за актуално състояние;
2. Удостоверение за вписване в Национален регистър на лицензираните спортни организации и членуващите в тях спортни клубове;
3. Удостоверение за вписване в Централен регистър на ЮЛНЦ за осъществяване на общественополезна дейност.
4. Удостоверение за липса на задължения по данъчно-осигурителната сметка на лицето по чл.87, ал.6 от Данъчно-осигурителния процесуален кодекс (ДОПК) и Удостоверение за липса на задължения към Община Бургас.
5. Декларация - Приложение 1;
6. Справка - информация от СУ за броя на учениците от клуба и треньори на щат.
7. Справка - информация от съответната федерация, в която членува клуба с поименен списък на картотекираните състезатели, възрастови групи, национални състезатели и подготвителни групи.
 (4) (изм. Протокол №8/31.03.2020 г., изм. Протокол №18/21.12.2020 г.) В двуседмичен срок от изтичане на срока по чл.10 ал.1, комисия в състав от 5 члена, включваща двама представители от общинска администрация, назначени със заповед на кмета на община Бургас, един представител на ОП “Общински имоти“ и председателите на Постоянните комисии по общинска собственост, общински предприятия и търговски дружества, и по спорт, деца и младежки дейности към Общински съвет – Бургас, разглежда постъпилите заявления и приложените към тях документи. Комисията избира от своя състав председател, а поне един от нейните членове следва да бъде правоспособен юрист. 
 (5)  За своята работа комисията съставя протокол, който съдържа:
1. състав на комисията;
2. опис на получените за разглеждане заявления;
3. мотивирани предложения за отхвърляне или одобряване на постъпилите заявления;
 (6) (изм. Протокол №18/21.12.2020 г.) В петдневен срок от приключване на работата си, комисията предоставя протокол с одобрените за подписване на договори за ползване при условията на чл.5, ал.2 на общинска спортна база от бургаски спортни клубове на Кмета на Община Бургас за утвърждаване. След утвърждаване на протокола, Директора на ОП „Общински имоти” подписва договорите за ползване на спортната база. 



ГЛАВА ЧЕТВЪРТА
РАЗПРЕДЕЛЯНЕ ПОЛЗВАНЕТО НА ОБЩИНСКАТА СПОРТНА БАЗА 

Чл.11. (1) При кандидатстване на повече от един спортен клуб за определен спортен обект или съоръжение, се извършва класиране на клубовете за изготвяне на график за ползване на спортна база.
(2) (изм. Протокол №8/31.03.2020 г.) При условията на предходната алинея разпределяне правото на ползване се извършва въз основа на класирането на спортните клубове от комисията по чл.10, ал.4 съобразно посочените в нея критерии. 
	Чл.12. (1)Графикът за ползване на спортни обекти и съоръжения при условията на чл.5, ал.2, ал.4 и 5 от тази наредба се изготвя от отговорника на съответния обект.
          (2) (изм. Протокол №18/21.12.2020 г.) Директора на ОП „Общински имоти” утвърждава правилниците на спортните обекти и съоръжения, в които е регламентиран начина за изготвяне на график за  ползване на спортния обект.

ГЛАВА ПЕТА
ВЪЗМЕЗДНО ПОЛЗВАНЕ НА СПОРТНИ ОБЕКТИ И СЪОРЪЖЕНИЯ

Чл.13. (изм. Протокол №18/21.12.2020 г.) За възмездно ползване на спортни обекти и съоръжения, стопанисвани от ОП „Общински имоти” гражданите и спортните организации заплащат такси съгласно Наредба за определянето и администрирането на местните такси и цени на услуги на територията на Община Бургас.
Чл.14. Спортните организации които се ползват от отстъпката по чл.5, ал.2 за  ползване на спортните обекти и съоръжения, могат да  ползват същите и възмездно по начин упоменат в чл.13. и извън времето по чл. 5, ал.4, като заплащат такси съгласно Наредба за определянето и администрирането на местните такси и цени на услуги на територията на Община Бургас.
Чл.15. (изм. Протокол №18/21.12.2020 г.) Графикът за възмездно ползване на спортни обекти и съоръжения се изготвя от отговорника на съответния обект. В правилниците на спортните обекти и съоръжения, утвърдени от директора на ОП „Общински имоти” е регламентиран начина за изготвяне на график за възмездно ползване.


ГЛАВА ШЕСТА
АДМИНИСТРАТИВНО-НАКАЗАТЕЛНИ РАЗПОРЕДБИ

Чл.16.(1) (изм. Протокол №18/21.12.2020 г.) При нарушаване на правилника за ползване на спортната база, и/или при неизпълнение на програмите по Чл. 5, ал.2 и 3, директора на ОП „Общински имоти “ наказва нарушителите в следния ред: 
1. При първо нарушение – писмено предупреждение.
2. При второ нарушение – лишаване до 10 тренировъчни дни от определения  график за ползване на базата. 
3. (изм. Протокол №8/31.03.2020 г.) При трето и последващо нарушение –директора на ОП „Общински имоти”, има право да предложи на комисията по чл. 10, ал.4 да прекрати договора за ползване.
а) Комисията се свиква в срок до 14 дни, считано от внасянето на предложението от Директора на ОП „Общински имоти”.
б) Комисията се произнася с решение за прекратяване или отказ за прекратяване на договора.
(2) Нарушенията се констатират от отговорника на съответния обект, описани в констативен протокол.
Чл.17. Лицата, които повреждат общински имоти, когато деянието не съставлява престъпление по Наказателния кодекс на Република България, се наказват по тази наредба, независимо от имуществената отговорност за причинените вреди.
          Чл.18. За нарушение на тази наредба се налага административно наказание - глоба от 50 до 500 лева, освен, ако със закон не е предвидено друго.
Чл.19. (1) Актовете за установяване на нарушенията се съставят от длъжностни лица, определени със заповед на  Кмета на Община Бургас.
	(2) Наказателните постановления се издават от Кмета на Община Бургас или упълномощен от него заместник кмет.
Чл.20. Административно-наказателното производство за нарушенията се извършва по реда на Закона за административните нарушения и наказания.

ДОПЪЛНИТЕЛНИ РАЗПОРЕДБИ
§ 1. По смисъла на тази наредба:
1. "Спортен имот" е имот, застроен със спортни съоръжения и спортни обекти или незастроен урегулиран поземлен имот, отреден за спортно строителство.
2. "Спортен обект" е обект, предназначен за извършване на спортна, състезателна и тренировъчна дейност.
3. "Спортни съоръжения " са площадки и оборудване, използвани и предназначени за масови физически упражнения и спорт на открито: футболни, волейболни, баскетболни, хандбални, бейзболни, ръгби, миниголф и други игрища за колективни спортове, лекоатлетически писти, кортове за тенис и бадминтон, площадки и алеи за колоездене и конна езда, картинг - писти, гимнастически площадки, открити плувни басейни, открити пързалки за зимни кънки, площадки за скейтборд и ролери и други подобни, включващи и необходимите спомагателни постройки и съоръжения, свързани с тяхното функциониране (санитарни възли, съблекални, монтажни трибуни и др.)


ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Наредбата се издава на основание чл. 8, ал. 2 от Закона за общинската собственост и чл. 4а от Закона за физическото възпитание и спорта.
§ 3. С настоящата Наредба се отменя, от Приложение № 2, Раздел VI от Наредба за определянето и администрирането на местните такси и цени на услуги на територията на Община Бургас, следния текст: "Безвъзмездно ползване на спортните съоръжения от лицензираните клубове със сключени договори с ОП СИ съгласно решение на Общински съвет се предоставя в работни дни от 08:00 часа до 18:00 часа (Нов-Протокол № 45/16.12.2014 г.). 
§ 4. Наредбата е приета с Решение на Общински съвет – Бургас, по т.3 от дневния ред на заседанието, проведено на 23.02.2016 г. (Протокол №8). 
§ 5. Срокът за кандидатстване по чл. 10, ал.1 за 2016 г.  започва да тече от 24.04.2016 г.



Преходна и Заключителна разпоредба
към Наредба за изменение и допълнение на Наредбата за реда и условията за ползване на спортни обекти и съоръжения, собственост на Община Бургас, предоставени за управление на ОП „Спортни имоти“, приета с Решение по т.8 от Протокол №13/29.09.2020 г.

§6. Наредбата влиза в сила от деня на  приемането й.

Преходна и Заключителна разпоредба
към Наредба за изменение и допълнение на Наредбата за реда и условията за ползване на спортни обекти и съоръжения, собственост на Община Бургас, предоставени за управление на ОП „Спортни имоти“, приета с Решение по т.5 от Протокол №18/21.12.2020 г.

§ 2. Наредба за изменение на Наредбата за реда и условията за ползване на спортни обекти и съоръжения, собственост на Община Бургас, предоставени за управление на ОП „Спортни имоти”, влиза в сила на 01.01.2021 г.


Председател на Общински съвет Бургас:
				     		
/Проф. д-р Севдалина Турманова/
  


Секретар на Община Бургас:
    
/Божидар Кънчев/	





























ПРИЛОЖЕНИЕ  1

Д Е К Л А Р А Ц И Я

	Подписаният:______________________________________________________
					/име, презиме, фамилия/

Председател  на СК: _________________________________________________________________

_________________________________________________________________

С адрес на управление: _________________________________________________________________
                                        /към датата на подаване на заявлението/

Телефон за връзка:                                       Е – mail:


					ДЕКЛАРИРАМ, че:

1. Данните, посочени в приложените към заявлението документи, са верни и пълни.
2. Състезателите на спортния клуб, с изключение на националните състезатели по съответния спорт във възрастова група мъже/жени, водят тренировъчен и учебен процес на територията на Община Бургас.
3. Картотекираните състезатели са преминали  през задължителните медицински прегледи .
4. Спортният клуб отговаря на условията по чл.6 и не са налице отрицателните изисквания по чл.7 от Наредбата за условията и реда за финансово подпомагане на бургаски спортни клубове, приета от Общински съвет – Бургас.
            
Известна ми е отговорността за деклариране на неверни данни, която нося съгласно чл.313 от Наказателния кодекс  на Република България.
			

Подпис:  ......................................

Дата:	
гр. Бургас								/печат/
